“ทองไทย” ปรับตัวขึ้นบาทละ 200 รูปพรรณขายออก 31,800 บ. หลัง “รัสเซีย-ยูเครน” เจรจาล้มเหลว
“ทองไทย” ปรับตัวขึ้นบาทละ 200 ขายออกทองคำบาทละ 31,300 บ.  รูปพรรณขายออก 31,800 บ. หลัง “รัสเซีย-ยูเครน” เจรจาล้มเหลวอีกครั้ง ขณะที่โบรกคาดแนวโน้มราคาทองคำคาดระยะสั้นปรับตัวลงในกรอบที่แคบลง
“ทองไทย” ปรับตัวขึ้นบาทละ 200 ขายออกทองคำบาทละ 31,300 บ.  รูปพรรณขายออก 31,800 บ. หลัง “รัสเซีย-ยูเครน” เจรจาล้มเหลวอีกครั้ง ขณะที่โบรกฯคาดแนวโน้มราคาทองคำคาดระยะสั้นปรับตัวลงในกรอบที่แคบลง
11 มี.ค. 2565

ผู้สื่อข่าวรายงานว่าวันนี้ (11 มี.ค. 2565) สมาคมค้าทองคำ รายงานว่าราคาขายปลีกทอง (ทองคำ 96.5%) ในประเทศ เมื่อเวลา 09.27 น. ปรับขึ้นจากเมื่อวานนี้ บาททองคำละ 200 บาท โดยราคาทองคำแท่ง รับซื้อเข้าบาททองคำละ 31,200.00 บาท ขายออกบาททองคำละ 31,300.00 บาท ส่วนทองรูปพรรณ รับซื้อเข้าบาททองคำละ 30,638.36 บาท ขายออกบาททองคำละ 31,800.00 บาท
สำหรับบทวิเคราะห์จาก บริษัท ฮั่วเซ่งเฮง โกลด์ ฟิวเจอร์ส จำกัด ระบุว่า ราคาทองคำ Spot เมื่อวานนี้ ในช่วงเช้าราคาทองคำมีแรงเทขายออกมาต่อเนื่อง ก่อนที่จะเริ่มมีแรงซื้อกลับเข้ามาตั้งแต่ช่วงสาย โดยเฉพาะช่วงเย็นจนถึงหัวค่ำ ซึ่งราคาทองคำปรับขึ้นแรงอีกครั้งสู่ระดับ 2,008.79 ดอลลาร์ เนื่องจากการเจรจาระหว่างรัสเซีย-ยูเครน ที่จัดขึ้นในตุรกีประสบความล้มเหลวในการบรรลุข้อตกลงหยุดยิงชั่วคราว และรัสเซียต้องการให้ยูเครนยอมแพ้ สร้างความกังวลให้ตลาดอีกครั้ง
ขณะที่รัสเซียไม่มีความกังวลที่สหรัฐและชาติตะวันตกได้คว่ำบาตรการนำเข้าน้ำมันและก๊าซธรรมชาติจากรัสเซีย เนื่องจากยังมีอีกหลายประเทศที่ต้องการซื้อพลังงานจากรัสเซีย ทางด้านกองทุน SPDR Gold Trust ขายทองคำสุทธิ 1.75 ตันจากเมื่อวานนี้
ส่วนแนวโน้มราคาทองคำคาดระยะสั้นปรับตัวลงในกรอบที่แคบลง อย่างไรก็ตาม ราคาทองคำมีความผันผวนอย่างมากตามสถานการณ์รัสเซีย-ยูเครน โดยราคาทองคำมีแนวรับ 1,970 ดอลลาร์ และแนวรับถัดไปที่ 1,960 ดอลลาร์ ขณะที่มีแนวต้าน 2,010 ดอลลาร์ และ 2,030 ดอลลาร์
โดยคืนนี้ สหรัฐเปิดเผยดัชนีความเชื่อมั่นผู้บริโภคเดือนมี.ค.ของมหาวิทยาลัยมิชิแกน ตลาดคาดว่าจะลดลงสู่ระดับ 61.4 จาก 62.8 ในเดือนก.พ. 2565